钦定古今图书集成/理学汇编/学行典/第004卷 > 朱子全书 > 《答廖子晦》
## 钦定古今图书集成/理学汇编/学行典/第004卷 > 朱子全书 > 《答廖子晦》

原此理之所自来，虽极微妙，然其实只是人心之中
许多合当做底道理而已。但推其本，则见其出于人
心，而非人力之所能为，故曰“天命。”虽万事万化，皆自
此中流出，而实无形象之可指，故曰“无极”尔。若论工
夫，则只择善固执，中正仁义，便是理会此事处，非是
别有一段根原工夫又在讲学应事之外也。如说“求
其放心”，亦只是说日用之闲收敛整齐，不使心念向外走作，庶几其中许多合做底道理渐次分明，可以
体察。亦非捉取此物藏在胸中，然后别分一心出外
以应事接物也。